Pediater geskors oor ope briefDr. Tim de Maayer (Foto: Change.org) *JONGSTE: Dr. De Maayer is Vrydag weer terug op sy pos. Klik hier om meer te lees. Die pediater wat verlede maand uit pure desperaatheid ’n noodkreet aan die departement van gesondheid gerig het oor die skokkende omstandighede by die Rahima Moosa-moeder-en-kind-hospitaal (RMMCH), is oor dié noodkreet geskors. Dr. Nomathemba Mokgethi, die LUR vir gesondheid in Gauteng, het Donderdag in ’n verklaring bevestig dat die RMMCH dr. Tim de Maayer voorlopig geskors het nadat hy hom in ’n ope brief uitgelaat het oor die uitdagings waarvoor die hospitaal se personeel elke dag te staan kom. “Kinders sterf en die haglike toestande in ons openbare hospitale dra by tot hul dood,” lui De Maayer se ope brief wat op 22 Mei deur Daily Maverick gepubliseer en sedertdien wyd versprei is. Die brief lui verder: “Ek wens julle kon ons eenheid besoek en sien hoe dokters kinders probeer intubeer en kardiopulmonêre resussitasie met hul selfoon se liggie toedien omdat die krag – al weer – af is. Of die koue baba wie se broeikas afgeskakel het met die verlies aan krag (weens beurtkrag) en nie warm gehou kan word nie.” Jack Bloom, die DA se woordvoerder oor gesondheid in Gauteng, sê De Maayer word nou van ernstige wangedrag beskuldig en nie eers op die hospitaal se terrein toegelaat nie. Dit omdat hy kwansuis “pasiënte in gevaar kan stel, met getuies kan inmeng of weer ŉ oortreding kan begaan”. “Dit is uiters afgryslik dat hierdie toegewyde dokter geviktimiseer word deur op te staan vir die kinders wat onnodig sterf weens ’n tekort aan personeel en toerusting,” meen Bloom. “Die persoon wat geskors moet word, is die hospitaal se uitvoerende hoof, dr. Nozuko Mkabayi, wat baie dae van die huis af gewerk het in plaas daarvan om die krisis by die hospitaal op te los waar swanger vroue onlangs op die vloer aan die slaap gevind is.” Die Rahima Moosa-moeder-en-kind-hospitaal. (Foto: Facebook) Talle sosialemediagebruikers het ook reeds hul woede oor De Maayer se skorsing uitgespreek. ’n Petisie teen De Maayer se skorsing “omdat hy vir die babas en kinders van Rahima Moosa opgestaan het” het intussen die lig gesien en reeds meer as 14 000 handtekeninge ontvang. Een van dié handtekeninge is dié van Bloom. “En ek doen ’n beroep op almal om dit ook te onderteken,” sê hy. Bloom doen ook ’n beroep op die LUR om dringend in te gryp sodat De Maayer “wie se lof eerder besing as gestraf moet word” se skorsing opgehef kan word. Mokgethi sê sy sal binnekort met die bestuur van RMMCH oor De Maayer se skorsing vergader. Die Gautengse departement van gesondheid het weereens die kwessies wat vroeër deur dr. De Maayer geopper is, erken. “Die departement gee toe dat daar uitdagings binne die provinsie se gesondheidstelsel én in die land oor die algemeen is wat veelvlakkige intervensies vereis. Die departement bly daartoe verbind om die uitdagings te pak terwyl hulle voortgaan om jaarliks dienste aan miljoene pasiënte te lewer,” sê die LUR.